**Efectul mortal al fumatului**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aşa cum ştim cu toţi, teribil e fumatul(!)

Vorbesc de sănătate, bani arşi pe ţigarete,

Iar dac-ar fi să-l laşi…m-apucă şi oftatul,

Chiar după ani, şi-n vis, ajungi să ai regrete;

De douăzeci lăsat, io care n-am aprins

Ţigară sau chiştoc…să nu vă povestesc(!)

Pun bila jos în pat asear’, cum stam întins

Ajung, prin ce noroc, în iad să mă trezesc,

La bar era deschis, non-stop, fără mişto,

Iar blondele m-au luat, şerpoaicele feline,

Să mor dacă vă mint, din uşă la tango

Prin fumu-nmiresmat de fine carpatine,

Grătarul sfârâia sub mici şi fripturele,

Iar halbele, în spume, curgeau ca la Ploieşti,

Romica fredona, da’ nicidecum manele,

Că, ce mi-a zis el, popa, de iad…erau poveşti(!)

Privind, însă, în jur, ceva m-a dezumflat…

Nici vorbă despre ei, dă-i dracului de bani!

M-am luat după nevastă şi nu am mai fumat…

Puteam să fiu pe-aici de cin’sprezece ani!